PRANEŠIMAS 

APIE AB „LIFOSA“ AKCIJŲ IŠPIRKIMĄ

2010 - 06- 09 
 
Kėdainiai


Akcinė bendrovė „Lifosa“ (toliau – Lifosa), kurios buveinė – Juodkiškio g. 50, Kėdainiai, Lietuva, juridinio asmens kodas – 161110455, informuoja, kad 2010 m. birželio 9 d. gavo akcinės bendrovės „Mineralinių ir cheminių produktų bendrovė „EuroChem" (toliau – EuroChem), kurios buveinė – Dubininskaya 53, pastatas 6, Maskva, Rusijos Federacija, registracijos kodas 1027700002659, veikiančios kartu su bendrove EuroChem A.M. Limited (toliau – EuroChem AM), kurios buveinė – Christodoulou Chatzipalvou 205, Louloupis Court, 2nd floor, office 201, P.C. 3036, Limassol, Kipras, registracijos kodas HE154505, pranešimą apie privalomą akcijų išpirkimą.


Pranešimo pateikimo Lifosai dieną EuroChem kartu su EuroChem AM nuosavybės teise priklausė 20 154 388 (dvidešimt milijonų šimtas penkiasdešimt keturi tūkstančiai trys šimtai aštuoniasdešimt aštuonios) paprastosios vardinės 10 Lt (dešimties litų) nominaliosios vertės Lifosos akcijos, suteikiančios 95,88% balsų Lifosos visuotiniame akcininkų susirinkime (EuroChem turi 19 387 138 (devyniolika milijonų tris šimtus aštuoniasdešimt septynis tūkstančius šimtą trisdešimt aštuonias) paprastąsias vardines Lifosos akcijas (92,23% balsų), EuroChem AM - 767 250 (septynis šimtus šešiasdešimt septynis tūkstančius du šimtus penkiasdešimt) paprastųjų vardinių Lifosos akcijų (3,65% balsų)). 


2010 m. gegužės 27 d. Lietuvos Respublikos Vertybinių popierių komisija priėmė sprendimą Nr. 2K-113 suderinti 1 (vienos) paprastosios vardinės Lifosos akcijos kainą, už kurią EuroChem pasiūlė supirkti Lifosos akcijas. Vadovaudamasis Lietuvos Respublikos vertybinių popierių įstatymo 37 straipsnio 1 dalimi, EuroChem pareiškė reikalavimą, kad per 90 (devyniasdešimt) dienų nuo pranešimo apie akcijų išpirkimą paskelbimo dienraštyje „Lietuvos rytas“ kiti akcininkai parduotų visas jiems priklausančias Lifosos paprastąsias vardines akcijas EuroChem už EuroChem siūlomą kainą.


EuroChem siūloma kaina yra 47 Lt (keturiasdešimt septyni litai) už 1 (vieną) paprastąją vardinę Lifosos akciją. Siūloma kaina nustatyta vadovaujantis Lietuvos Respublikos vertybinių popierių įstatymo 37 straipsnio 4 dalies 3 punktu ir 37 straipsnio 6 dalimi, ir yra sudaryta iš: UAB „Colliers International Advisors“ (juridinio asmens kodas 302424118, buveinės adresas Švitrigailos g. 11B, Vilnius, Lietuvos Respublika, turto vertintojos J. Banytės kvalifikacijos pažymėjimo Nr. A 000320) atlikto Lifosos akcijų vertinimo metu apskaičiuotos 1 (vienos) paprastosios vardinės Lifosos akcijos vertės 2010 m. balandžio 1 d., kuri lygi 42,62 Lt (keturiasdešimt dviem litams šešiasdešimt dviem centams), ir 4,38 Lt (keturių litų trisdešimt aštuonių centų) premijos. UAB „Colliers International Advisors“ Lifosos akcijos vertę nustatė kaip svertinį vidurkį, naudojant šių verčių galimas tikimybes: vidutinę akcijų vertę vertybinių popierių biržoje, naudojimo pajamų (pinigų srautų diskonto) metodu nustatytą akcijų vertę, buhalterinę akcijų vertę ir lyginamosios vertės metodu nustatytą akcijų vertę. 


Lifosos akcijos iš akcininkų bus išperkamos visuose AB SEB banko klientų aptarnavimo padaliniuose darbo dienomis atitinkamo padalinio darbo valandomis. Akcininkams patogiu AB SEB banko klientų aptarnavimo padalinių darbo laiku AB SEB bankas, atstovaudamas EuroChem, su akcininkais sudarys akcijų pirkimo-pardavimo sutartis. Už išperkamas Lifosos akcijas bus atsiskaitoma pinigais Lietuvos Respublikos įstatymų ir akcijų pirkimo-pardavimo sutarties nustatyta tvarka.

Akcininkas fizinis asmuo akcijų pirkimo-pardavimo sutarties sudarymui turi pateikti tokius dokumentus ir informaciją: 

1. asmens tapatybę liudijantį dokumentą (galiojantį pasą ar asmens tapatybės kortelę);

2. banko (IBAN) sąskaitos, į kurią būtų pervedami pinigai, numerį.

Akcininkas juridinis asmuo akcijų pirkimo-pardavimo sutarties sudarymui turi pateikti tokius dokumentus ir informaciją: 

1. bendrovės registracijos pažymėjimo kopiją;

2. bendrovės įstatų kopiją;

3. asmeniui išduotą įgaliojimą pasirašyti sutartį arba atitinkamą valdymo organų sprendimą;

4. asmeniui išduotą įgaliojimą bendrovės vardu atlikti pavedimus ir teikti kitus nurodymus, susijusius su pavedimų vykdymu;

5. banko (IBAN) sąskaitos, į kurią būtų pervedami pinigai, numerį.

Jeigu akcininkai per nustatytą 90 (devyniasdešimt) dienų laikotarpį po pranešimo apie privalomą Lifosos akcijų išpirkimą paskelbimo dienraštyje „Lietuvos rytas“ dienos neparduos savo turimų Lifosos akcijų ir neužginčys už akcijas EuroChem siūlomos kainos, vadovaujantis Lietuvos Respublikos vertybinių popierių įstatymo 37 straipsnio 11 dalimi EuroChem paskutinę minėto laikotarpio dieną turės teisę kreiptis į teismą ir pateikti dokumentus, įrodančius, kad akcijų nepardavusiems akcininkams, ne vėliau kaip paskutinę nurodyto laikotarpio dieną, atliktas mokėjimas į depozitinę sąskaitą, atidarytą AB SEB banke, ir reikalauti įpareigoti sąskaitų tvarkytojus padaryti įrašus vertybinių popierių sąskaitose apie akcijų nuosavybės teisės perėjimą EuroChem. 


Lifosos buveinėje darbo dienomis nuo 8.00 val. iki 14.00 val. kiekvienas akcininkas gali susipažinti su Lifosos akcijų vertinimo ataskaita (su priedais) bei Lietuvos Respublikos Vertybinių popierių komisijos sprendimu.


Papildoma informacija apie privalomą Lifosos akcijų išpirkimą Lifosos akcininkams taip pat bus teikiama AB SEB banko Kontaktų centro trumpuoju numeriu 1528 arba laidiniu telefonu, numeriu (8 5) 268 2800.

